b"\n_START_ARTICLE_\nSant Crist de Balaguer (imatge)\n_START_SECTION_\nLa llegenda\n_START_PARAGRAPH_\nDiu la tradici\xc3\xb3 que la escultura del Sant Crist de Balaguer fou la primera que es va fer al m\xc3\xb3n. L\xe2\x80\x99autor fou Nicodem, que commogut per la mort de Crist encara tenia la imatge guardada dins seu. Durant les persecucions de cristians la imatge fou traslladada de Jerusalem a Beirut. I quan els \xc3\xa0rabs van conquerir aquesta ciutat, llen\xc3\xa7aren la talla al mar, i aquesta inici\xc3\xa0 un llarg periple solcant mars i rius pel mediterrani i l'Ebre, fins que remuntant el Segre s'atur\xc3\xa0 a Balaguer._NEWLINE_Els balaguerins van voler treure la imatge del riu per\xc3\xb2 no podien aconseguir-ho. Avisades les monges clarisses, van baixar totes en process\xc3\xb3. La mare abadessa es va agenollar vora el riu i una onada d'aigua va atansar la imatge als seus bracos. Amb molta devoci\xc3\xb3 i seguida de totes les monges clarisses i de tot el poble de Balaguer la mare abadessa va pujar la imatge al santuari on encara avui \xc3\xa9s venerada.\n_START_SECTION_\nOr\xc3\xadgens hist\xc3\xb2rics\n_START_PARAGRAPH_\nLes primeres refer\xc3\xa8ncies escrites que es conserven de la talla del Sant Crist de Balaguer s\xc3\xb3n de l'escriptor Henrique Cook l'any 1585, i despr\xc3\xa9s, del P. Vicen\xc3\xa7 Dom\xc3\xa8nech l'any 1602, que n'expliquen els or\xc3\xadgens hist\xc3\xb2rics i llegendaris. Per\xc3\xb2 no \xc3\xa9s fins al 1622 que la imatge es trasllada a l\xe2\x80\x99altar major, despr\xc3\xa9s de les importants reformes dutes a terme en el temple en les primeres d\xc3\xa8cades del s. XVII, i des d\xe2\x80\x99aquell moment el temple passa a tenir el Sant Crist com a advocaci\xc3\xb3 principal.\n_START_SECTION_\nImatge actual\n_START_PARAGRAPH_\nLa imatge del Sant Crist que es venera avui \xc3\xa9s una c\xc3\xb2pia delicada de la imatge original, que fou destru\xc3\xafda l\xe2\x80\x99any 1936, a l\xe2\x80\x99inici de la Guerra Civil. \xc3\x89s obra dels l\xe2\x80\x99escultors Joaquim Ros i Josep Espelta, i conserva el peu de la imatge original cremada. L'actual imatge fou bene\xc3\xafda pel bisbe d'Urgell Ramon Iglesias el 1947."